text: Årets danske spillefilm udspiller sig på Skallingen
  08 februar 2016 kl. 08.23
  Efterkrigsdramaet "Under sandet" blev søndag aften kåret som årets danske spillefilm. Filmen udspiller sig på Skallingen og Varde Kommune har støttet den med 600.000 kroner.
  Efterkrigsdramaet "Under sandet" løb søndag aften med den prestigefyldte pris for årets film ved søndagens uddeling af Robert-priser i Tivoli Hotel & Congress Center i København.
  Filmen omhandler et stykke lidet omtalt danmarkshistorie, og er for store deles vedkommende indspillet på Skallingen.
  Filmen, der foregår efter Anden Verdenskrig, handler om den danske sergent, Carl Leopold, der får ansvaret for en gruppe unge krigsfanger. De tyske drenge er blevet sendt til den jyske vestkyst for at desarmere de to millioner miner, som nazisterne gravede ned i sandet under krigen.
  Varde Kommune har bidraget med 600.000 kroner til filmens budget som et led i markedsføringen af kommunen og dens store kystområder.
  